text: Nabo vil have klare svar om smitterisiko
  09 juni 2014 kl. 14.00
  En nabo til en svinebesætning i Haderslev frygter, at hun bor så tæt på MRSA-smittede svin, at risikoen, for at hun og hendes familie bliver smittet, er stor.
  Jette Rosenkvist fra Haderslev kræver i dag blandt andet svar på, hvad Sundhedsminister Nick Hækkerup vil gøre, for at forebygge at naboer til svinestalde ikke bliver smittet af MRSA. Det gør hun i et læserbrev i Jyllands Posten.
  MRSA er en multiresistent bakterie som findes i op til 80 % af alle slagtesvin. Men selvom den ikke er farlig for grise, så er den det for mennesker. I 2012 blev 233 danskere smittet med MRSA, men det tal blev tredoblet sidste år. Her blev 648 smittet. Siden 2012 er fire danskere døde af bakterien.
  I sidste uge lancerede fødevareminister Dan Jørgensen en plan for at inddæmme MRSA-bakterien i staldene, så den ikke kommer ud blandt mennesker.
  